Document ID: 31987R0155

*****
ΚΑΝΟΝΙΣΜΟΣ (ΕΟΚ) αριθ. 155/87 ΤΗΣ ΕΠΙΤΡΟΠΗΣ
της 21ης Ιανουαρίου 1987
που τροποποιεί τον κανονισμό (ΕΟΚ) αριθ. 765/86 σχετικά με τις λεπτομέρειες πωλήσεως του βουτύρου παρεμβάσεως που προορίζεται για εξαγωγή προς ορισμένους προορισμούς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1335/86 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 765/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3535/86 (4), καθιέρωσε καθεστώς πωλήσεως βουτύρου από τα αποθέματα παρεμβάσεως που προορίζονται για εξαγωγή προς ορισμένους προορισμούς·
ότι είναι αναγκαίο να τροποποιηθεί το άρθρο 1 του κανονισμού (ΕΟΚ) αριθ. 765/86, προκειμένου να προσδιορισθεί ότι μόνο η σύμβαση πωλήσεως με τη χώρα προορισμού πρέπει να συνάπτεται το αργότερο στις 31 Δεκεμβρίου 1986 σύμφωνα με τις διατάξεις της αποφάσεως που εγκρίθηκε στις 31 Μαΐου 1985 στα πλαίσια της διεθνούς συμφωνίας σχετικά με τον γαλακτοκομικό τομέα από την Επιτροπή του πρωτοκόλλου που αφορά τις γαλακτοκομικές λιπαρές ουσίες ότι, κατά συνέπεια, είναι αναγκαίο τα εφαρμοζόμενα νομισματικά εξισωτικά ποσά να είναι εκείνα που ισχύουν στις 31 Δεκεμβρίου 1986·
ότι πρέπει να προσδιορισθεί ότι καμία επιστροφή δεν εφαρμόζεται κατά την εξαγωγή του βουτύρου ως έχει ή μετά από μεταποίηση, που πωλείται βάσει του κανονισμού (ΕΟΚ) αριθ. 765/86 ·
ότι το άρθρο 6 παράγραφος 1 του κανονισμού (ΕΟΚ) αριθ. 765/86 προβλέπει τη σύσταση εγγυήσεως δημοπρασίας που ανέρχεται σε 25 ECU ανά τόνο, με την οποία εξασφαλίζεται εκτός από τη διατήρηση της προσφοράς και της παραλαβής του βουτύρου επίσης την πληρωμή της τιμής· ότι ωστόσο, δεδομένου ότι η εκτέλεση της πληρωμής αυτής εξαρτάται από την εγγύηση του προορισμού που αναφέρεται στο άρθρο 7 παράγραφος 2 του εν λόγω κανονισμού είναι σκόπιμο να προβλεφθεί η αποδέσμευση της εγγυήσεως δημοπρασίας για τις ποσότητες για τις οποίες η παραλαβή του βουτύρου πραγματοποιείται μέσα στην προβλεπόμενη προθεσμία·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 765/86 τροποποιείται ως ακολούθως:
1. Στο άρθρο 1 παράγραφος 1, η ημερομηνία «31 Δεκεμβρίου 1986 » διαγράφεται.
2. Στο άρθρο 1, η παράγραφος 3 αντικαθίσταται από το ακόλουθο κείμενο:
«3. Η σύμβαση πωλήσεως με τη χώρα προορισμού πρέπει να έχει συναφθεί το αργότερο στις 31 Δεκεμβρίου 1986.
Κάθε σύμβαση πωλήσεως που έχει συναφθεί το αργότερο στις 31 Δεκεμβρίου 1986 πρέπει να ανακοινώνεται στην Επιτροπή το αργότερο στις 31 Ιανουαρίου 1987.»
3. Στο άρθρο 3 παράγραφος 2, οι όροι «δεύτερη Τρίτη» αντικαθίστανται από τους όρους «τέταρτη Τρίτη».
4. Στο άρθρο 5, στην παράγραφο 3 προστίθεται το ακόλουθο κείμενο:
«δ) προσκομίζεται η απόδειξη ότι η προσφορά υποβλήθηκε στα πλαίσια συμβάσεως πωλήσεως το αργότερο στις 31 Δεκεμβρίου 1986. Η σύμβαση αυτή πρέπει να υποβληθεί στους ενδιαφερόμενους οργανισμούς παρεμβάσεως. Αυτοί οι οργανισμοί παρεμβάσεως λαμβάνουν τα αναγκαία μέτρα για να ενημερωθούν αμοιβαία όσον αφορά την ή τις συμβάσεις που έχουν υποβληθεί.»
5. Στο άρθρο 6 παράγραφος 1, το πρώτο εδάφιο αντικαθίσταται από το ακόλουθο κείμενο:
«Στα πλαίσια του παρόντος κανονισμού, η διατήρηση της προσφοράς μετά τη λήξη της προθεσμίας για την υποβολή των προσφορών και της παραλαβής του βουτύρου αποτελούν πρωταρχικές απαιτήσεις, των οποίων η εκτέλεση εξασφαλίζεται από την σύσταση εγγυήσεως δημοπρασίας ύψους 25 ECU ανά τόνο.»
6. Στο άρθρο 9, η παράγραφος 2 αντικαθίσταται από το ακόλουθο κείμενο:
«2. Η αίτηση πιστοποιητικού εξαγωγής καθώς και το πιστοποιητικό περιλαμβάνουν στην θέση 12 την ένδειξη "εξαγωγή στα πλαίσια του κανονισμού 765/86".»
7. Στο άρθρο 9, η παράγραφος 3 αντικαθίσταται από το ακόλουθο κείμενο:
«3. Κατά παρέκκλιση από το άρθρο 7 του κανονισμού (ΕΟΚ) αριθ. 2729/81 της Επιτροπής (1), το πιστοποιητικό εξαγωγής παραμένει σε ισχύ καθ' όλη τη διάρκεια των παραδόσεων που πρέπει να περατωθούν στα πλαίσια του παρόντος κανονισμού.»
8. Στο άρθρο 9, η παράγραφος 4 αντικαθίσταται από το ακόλουθο κείμενο:
«4. Δεν εφαρμόζεται καμία επιστροφή στην εξαγωγή του βουτύρου ως έχει ή μετά από μεταποίηση που πωλείται βάσει του παρόντος κανονισμού. Τα νομισματικά εξισωτικά ποσά που εφαρμόζονται στα προϊόντα που αναφέρονται στον παρόντα κανονισμό είναι εκείνα που καθορίζονται βάσει του κανονισμού (ΕΟΚ) αριθ. 1677/85 του Συμβουλίου (2) και ισχύουν στις 31 Δεκεμβρίου 1986. Εξακολουθούν να ισχύουν καθ' όλη τη διάρκεια των παραδόσεων που πρέπει να περατωθούν στα πλαίσια του παρόντος κανονισμού.»
9. Το άρθρο 10 αντικαθίσταται από το ακόλουθο κείμενο:
«Άρθρο 10
1. Ο υπερθεματιστής προβαίνει στην παραλαβή του βουτύρου που έχει κατακυρωθεί σ' αυτόν σε προθεσμία:
- 15 μηνών εάν πρόκειται για πώληση έως 150 000 τόνων,
- 18 μηνών εάν πρόκειται για πώληση που υπερβαίνει τους 150 000 τόνους,
από την ημερομηνία σύναψης της σύμβασης πωλήσεως με τη χώρα προορισμού.
Εάν η παραλαβή του βουτύρου δεν πραγματοποιείται στην προθεσμία που αναφέρεται στο πρώτο εδάφιο, εκτός από την απώλεια της εγγυήσεως που αναφέρεται στο άρθρο 6 παράγραφος 1, η πώληση ακυρώνεται.
Η εγγύηση που αναφέρεται στο άρθρο 6 παράγραφος 1 αποδεσμεύεται αμέσως για τις ποσότητες για τις οποίες πραγματοποιείται η παραλαβή του βουτύρου στην προβλεπόμενη προθεσμία.
2. Ο υπερθεματιστής καταβάλει στον οργανισμό παρεμβάσεως, σε προθεσμία τριών μηνών, που υπολογίζεται από την ημέρα παραλαβής και για κάθε ποσότητα που παραλαμβάνει, την τιμή που εμφαίνεται στην προσφορά του.
Εκτός από περίπτωση ανωτέρας βίας, εάν ο υπερθεματιστής δεν πραγματοποιήσει την πληρωμή που προβλέπεται στο πρώτο εδάφιο μέσα στην προβλεπόμενη προθεσμία εκτός από την απώλεια της εγγυήσεως, που αναφέρεται στο άρθρο 7 παράγραφος 2, η πώληση ακυρώνεται για τις υπόλοιπες ποσότητες.»
10. Στο άρθρο 14, οι όροι «περιλαμβάνει προκαθορισμό της επιστροφής» διαγράφονται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Ιανουαρίου 1987.

Labels: 3
17